Odôvodnenie návrhu

Zákon Národnej rady Slovenskej republiky (ďalej aj “NR SR”) číslo 92/1991 Zb. o podmienkach prevodu majetku štátu na iné osoby v znení neskorších zmien a doplnkov (ďalej aj “zákon”) ukladá v § 32 ods. 2 a 3 Prezídiu Fondu národného majetku Slovenskej republiky (ďalej aj “FNM SR”) spracovať a po prerokovaní vo vláde Slovenskej republiky (ďalej aj “vláda SR”) predložiť na schválenie do NR SR „Návrh na použitie majetku FNM SR podľa § 28 ods. 3 písm. b/ zákona“ (ďalej aj „rozpočet“).

Predmetom uvedeného návrhu je vymedziť rozsah majetku FNM SR, ktorý v zmysle § 28 ods. 3 písm. b/ zákona môže byť použitý v súlade s rozhodnutím vlády SR na:

plnenie záväzkov podnikov určených na privatizáciu, najmä záväzkov z úverov zabezpečených záložným právom,

1.) posilnenie zdrojov bánk a sporiteľní určených na poskytovanie úverov,

2.) splnenie poskytnutých záruk za úvery obchodných spoločností, v ktorých má fond trvalú majetkovú účasť v rozsahu aspoň 34%,

3.) podporu rozvojových programov Slovenskej republiky,

plnenie štátnych záruk za bankové úvery,

4.) financovanie splácania štátneho dlhu v priebehu rozpočtového roka,

5.) doplnenie zdrojov v systéme financovania zdravotníctva,

6.) úhradu častí záväzkov Štátneho fondu cestného hospodárstva Slovenskej republiky,

7.) posilnenie štátnych finančných aktív podľa osobitného predpisu,

8.) vysporiadanie cenových rozdielov k cenám tepla a teplej úžitkovej vody pre občanov za roky 1997 a 1998, ktoré vznikli v dôsledku zmien dotačnej politiky štátu v regulácii cien tepla a teplej úžitkovej vody,

finančné kompenzácie nákladov obcí na vybudované plynárenské a elektroenergetické zariadenia, ktoré boli bez náhrady prevedené do vlastníctva štátu.
Uznesením č. 1189 zo dňa 04.12.2008 k návrhu na použitie majetku FNM SR v roku 2009 podľa § 28 ods. 3 písm. b/ zákona, schválila NR SR rozsah použitia majetku FNM SR pre rok 2009 vo výške 443 471 tis. EUR (13 360 mil. SKK).

Schválený návrh počítal s nasledovným príjmami a výdavkami FNM SR:

· Očakávané príjmy - vyčíslené na celkovú čiastku 528 547 tis. EUR (15 923 mil. SKK) vrátane zostatku peňažných prostriedkov z predchádzajúceho obdobia, ktoré tvorili 15% z celkového objemu predpokladaných finančných zdrojov FNM SR v predmetnom období. Druhú, podstatnú časť zdrojov FNM SR predstavoval príjem z dividend vo výške 443 471 tis. EUR (13 360 mil. SKK - 84%). Tieto príjmy sú transferované v súlade s rozhodnutiami vlády SR do štátnych finančných aktív.

· Predpokladané výdavky - vyčíslené na celkovú čiastku 459 371 tis. EUR (13 839 mil. SKK). Podľa § 28 ods. 3 písm. b/ zákona schválila NR SR uznesením číslo 1189 zo dňa 04.12.2008 celkový rámec vo výške 443 471 tis. EUR (13 360 mil. SKK – 97%)

· Bilancia počítaná na báze cash flow - k 31.12.2009 FNM SR očakával prebytok peňažných prostriedkov vo výške 69 176 tis. EUR (2 084 mil. SKK). O použití týchto prostriedkov rozhoduje vláda SR a NR SR, prípadne orgány FNM SR v zmysle zákona a kompetenčného poriadku FNM SR.

Vzhľadom na skutočnosť, že valnými zhromaždeniami boli odsúhlasené dividendy vo väčšom objeme o 88 408 tis. EUR (2 663 mil. SKK) ako bol pôvodný predpoklad, požiadalo MF SR o ich transfer do štátnych finančných aktív ešte v roku 2009. Z uvedeného vyplýva, že je potrebné zvýšiť schválený celkový rámec na použitie majetku FNM SR v roku 2009 o túto čiastku, tzn. o 88 408 tis. EUR (2 663 mil. SKK). Po zmene návrhu na použitie majetku FNM SR v roku 2009 podľa § 28 ods. 3 písm. b/ zákona bude celkový rámec stanovený na 531 879 tis. EUR.
V súvislosti s uvedeným FNM SR vypracoval doplnok č.1 k Návrhu na použitie majetku FNM SR v roku 2009 podľa § 28 ods. 3 písm. b/ zákona. Ten je vypracovaný tak, aby stanovoval realistický rámec použitia majetku FNM SR v roku 2009 spolu s vytýčením priorít a účelnosti a aby celkové záväzky FNM SR neboli vyššie ako jeho disponibilné príjmy.

Na očakávanú aktualizovanú likviditu FNM SR ku koncu roku 2009 nadväzuje vymedzenie rozsahu majetku, použiteľného v roku 2010 na horeuvedené účely, pričom FNM SR vychádzal z predpokladaných príjmov a výdavkov (rozpočtované na báze cash – flow) v predmetnom období.

Schválenie tohto materiálu v NR SR je podmienené jeho predchádzajúcim prerokovaním vo Výkonnom výbore, Prezídiu a Dozornej rade FNM SR a následne vo vláde SR. Na návrh Výkonného výboru schválilo Prezídium FNM SR dňa 28.07.2009 predložený návrh a v súlade s § 36 ods. 2 zákona zabezpečilo jeho prerokovanie v Dozornej rade FNM SR dňa 11.08.2009.

Podľa ustanovení zákona č. 523/2004 Z.z. o rozpočtových pravidlách verejnej správy v znení neskorších predpisov boli vypracované návrhy na použitie majetku FNM SR, pred ich zaradením do schvaľovacieho konania, prerokované s MF SR.

Materiál nemá priamy finančný, ekonomický, environmentálny vplyv ani vplyv na zamestnanosť.

Štruktúra návrhu: 

9.) Predpokladaný vývoj likvidity FNM SR do konca roku 2009

10.) Návrh doplnku č. 1 k Návrhu na použitie majetku FNM SR v roku 2009

11.) Bilancia príjmov a výdavkov FNM SR v roku 2010 s výhľadom do roku 2012

12.) Návrh na použitie majetku FNM SR v roku 2010

